stanford-oval/wikipedia huggingface dataset:
อัครเดช วงษ์พิทักษ์โรจน์
เครื่องราชอิสริยาภรณ์

พ.ศ. 2566 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 1 ประถมาภรณ์มงกุฎไทย (ป.ม.)
พ.ศ. 2564 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 2 ทวีติยาภรณ์ช้างเผือก (ท.ช.)
ฉลอง ภักดีวิจิตร

| ฉลอง ภักดีวิจิตรจ> ภ. |
| --- | --- |

สารนิเทศภูมิหลัง
ชื่อเกิด: บุญฉลอง ภักดีวิจิตร
ชื่ออื่น: อาหลอง, Philip Chalong, P. Chalong
เกิด: 18 มีนาคม พ.ศ. 2474 เขตพระนคร จังหวัดพระนคร ประเทศสยาม
เสียชีวิต: 13 กันยายน พ.ศ. 2567 (93 ปี) โรงพยาบาลรามาธิบดี กรุงเทพมหานคร ประเทศไทย
คู่สมรส: ชุลี เมรุดิษฐ์ สุมน ภักดีวิจิตร (2509–2557) พิมพ์สุภัค อินทรี (2557–2567)
บุตร: 7 คน
อาชีพ:  ผู้กำกับภาพ  ผู้กำกับภาพยนตร์  ผู้กำกับละครโทรทัศน์  ผู้สร้างภาพยนตร์  ผู้จัดละคร 
ปีที่แสดง: พ.ศ. 2493–2567
รางวัล
ศิลปินแห่งชาติ: สาขาศิลปะการแสดง พ.ศ. 2556 – (ผู้สร้าง–ผู้กำกับภาพยนตร์และละครโทรทัศน์)
พระสุรัสวดี: รางวัลการกำกับภาพยอดเยี่ยม พ.ศ. 2506 – ผู้พิชิตมัจจุราช พ.ศ. 2507 – ละอองดาว
เมขลา: รางวัลบุคคลดีเด่นผู้ทรงคุณค่าในวงการโทรทัศน์ พ.ศ. 2554
บุญฉลอง ภักดีวิจิตร (18 มีนาคม พ.ศ. 2474 – 13 กันยายน พ.ศ. 2567) รู้จักกันโดยทั่วไปว่า ฉลอง ภักดีวิจิตร เป็นผู้กำกับภาพยนตร์และผู้กำกับละครโทรทัศน์ชาวไทย มีฉายาที่วงการภาพยนตร์ขนานนามให้คือ “เจ้าพ่อหนังแอ็คชั่น“ มีผลงานกำกับภาพยนตร์ไทยอย่าง เรื่อง “ทอง” และ “ทอง 2” ฉลองได้นำเอา “ดาราฝรั่ง-ต่างชาติ” มาร่วมงาน เช่น เกรก มอริส-คริส ท็อฟ (ชายงาม ออสเตรีย)-แจน ไมเคิล วินเซนต์-คริสโตเฟอร์ มิทชั่ม-โอลิเวียร์ ฮัสซีย์ และ นางเอกหนังเวียดนาม เถิม ทวี้ หั่ง
ทางด้านงานละคร ฉลองเป็นผู้บุกเบิก ละครแนวแอ็คชั่นของทางช่อง 7 สี คือ “ระย้า” นำแสดงโดยพีท ทองเจือ และฉัตรมงคล บำเพ็ญ ทั้งยังมีผลงานกำกับละคร อย่าง ดาวคนละดวง, รักซึมลึก, อังกอร์, ทอง 5, ล่าสุดขอบฟ้า, ฝนใต้, มาทาดอร์, อังกอร์ 2, เหล็กไหล, ฝนเหนือ, ชุมแพ, ทอง 9, ผ่าโลกบันเทิง, เสาร์ 5, นักฆ่าขนตางอน, อุบัติรักเกาะสวรรค์, เสาร์ 5 ตอน ทับทิมสยาม, พ่อตาปืนโต, ดุจตะวันดั่งภูผา, เลือดเจ้าพระยา, แข่งรักนักซิ่ง, หวานใจนายจิตระเบิด, ทอง 10, ทิวลิปทอง, พ่อตาปืนโต ตอน หลานข้าใครอย่าแตะ
ฉลอง ภักดีวิจิตรได้รับการยกย่องให้เป็น ศิลปินแห่งชาติ สาขาศิลปะการแสดง (ผู้กำกับภาพยนตร์) ประจำปี พ.ศ. 2556 และเมื่อวันที่ 9 กุมภาพันธ์ 2566 ฉลอง ภักดีวิจิตรได้ถูกบันทึกลงใน บันทึกสถิติโลกกินเนสส์ ว่าเป็นผู้กำกับการแสดงที่มีอายุมากที่สุดในโลก (Oldest TV Director) (อายุวันที่จดสถิติ 1 กันยายน 2565 คือ 91 ปี 297 วัน)
ประวัติ > ครอบครัวและชีวิตช่วงแรก

ฉลอง ภักดีวิจิตร เกิดเมื่อวันที่ 18 มีนาคม พ.ศ. 2474  เป็นบุตรคนที่สี่จากทั้งหมดห้าคนของรองอำมาตย์โทพุฒ ภักดีวิจิตร ซึ่งรับราชการในกองแบบแผน กรมรถไฟหลวง  กับมารดาชื่อลิ้นจี่เข้าศึกษาระดับชั้นมัธยมศึกษาที่ โรงเรียนวัดสุทธิวราราม พี่น้องทุกคนล้วนอยู่ในวงการสร้างภาพยนตร์ทุกคน ได้แก่ วิจารณ์ ภักดีวิจิตร, เขียวหวาน ภักดีวิจิตร และวินิจ ภักดีวิจิตร  นอกจากนี้ยังมีน้องชายของพุฒ ซึ่งมีศักดิ์เป็นอาของเขา คือ สด ภักดีวิจิตร (สดศรี บูรพารมย์) ก็เป็นผู้กำกับภาพยนตร์  ส่วนพี่ชายอีกคน บุญศรี ภักดีวิจิตร ทำงานการรถไฟแห่งประเทศไทย อดีต วิศวกรกำกับการแผนกปรับประแจและเครื่องมือ กองโรงงานบำรุงทาง ฝ่ายการช่างโยธา
ฉลองเริ่มเห็นการทำงานด้านภาพยนตร์ของครอบครัวตั้งแต่อายุ 5 ขวบ ศึกษาที่โรงเรียนวัดสุทธิวรารามจนถึง ม.6 จากนั้น สำเร็จการศึกษาระดับเตรียมอุดมศึกษาปีที่ 2 จากโรงเรียนอำนวยศิลป์
ประวัติ > การทำงานช่วงแรก

ฉลอง ภักดีวิจิตรเข้าสู่วงการภาพยนตร์ด้วยการเป็นตากล้องมาก่อน โดยทำหน้าที่เป็นตากล้องถ่ายทำภาพยนตร์ตั้งแต่ยุค 16 ม.ม. จนถึง 35 ม.ม. ให้กับผู้สร้างภาพยนตร์หลายราย เช่น วัชรภาพยนตร์ ภาพยนตร์สหะนาวีไทย ธาดาภาพยนตร์ นพรัตน์ภาพยนตร นันทนาครภาพยนตร์ บูรพาศิลปะภาพยนตร์ รามาภาพยนตร์ ลดาพรรณภาพยนตร์ พิษณุภาพยนตร์ เป็นต้น  ภาพยนตร์เรื่องแรก คือเรื่อง แสนแสบ ในปี พ.ศ. 2493   และยังได้รับรางวัลตุ๊กตาทอง 2 ตัว สาขารางวัลผู้ถ่ายภาพยอดเยี่ยม ประจำปี 2507 จากเรื่อง ผู้พิชิตมัจจุราช ของ วัชรภาพยนตร์ นำแสดงโดย อดุลย์ ดุลยรัตน์ - อาคม มกรานนท์ – วิไลวรรณ วัฒนพานิช และในปี 2510 จากเรื่อง ละอองดาว ของภาพยนตร์สหะนาวีไทย นำแสดงโดย สมบัติ เมทะนี – พิศมัย วิไลศักดิ์ - อดุลย์ ดุลยรัตน์
ฉลองได้เป็นตากล้องถ่ายภาพหลายปี มีผลงานภาพยนตร์อย่างเช่น สิงห์เดี่ยว (2505) 7 ประจัญบาน (2506) เขี้ยวพิษ (2506) เก้ามหากาฬ (2507) จ้าวพยัคฆ์ (2507) อินทรีมหากาฬ (2508) มงกุฎเพชร (2508) เทพบุตรนักเลง (2508) น้ำเพชร (2508) นกขมิ้น (2508) หยกแก้ว (2508) เสือเหลือง (2509) ลมหนาว (2509) นกแก้ว (2509 สายเปล (2510) จ้าวอินทรี (2511) แท็กซี่ (2511) แมวไทย (2511) สมิงเจ้าท่า (2512) รักยม (2512) ขัง 8 (2517) ไอ้เพชร (2519) เสาร์ 5 (2519) จำเลยรัก (2521)​ เสือเผ่น (2524) รักพลิกล็อก (2529) แด่เพื่อนพ้องและตัวกูเอง (2532) สงคราเพลงแผน 2 (2533) เป็นต้น หลังจากนั้นฉลองได้เป็นผู้อำนวยการสร้างและถ่ายภาพให้ ภาพยนตร์ 16 ม.ม. เรื่อง น้ำเพชร นำแสดงโดย มิตร – เพชรา สร้างขึ้นในนามบางกอกการภาพยนตร์ มี ส.อาสนจินดา สร้างบทภาพยนตร์และกำกับการแสดง ออกฉายเมื่อวันที่ 16 กรกฎาคม 2508
ประวัติ > กำกับภาพยนตร์และความสำเร็จ

ส่วนภาพยนตร์ที่ฉลอง ภักดีวิจิตร แสดงฝีมือ กำกับการแสดงเป็นเรื่องแรกก็คือ ภาพยนตร์ 16 ม.ม. เรื่อง จ้าวอินทรี นำแสดงโดย มิตร ชัยบัญชา – พิสมัย วิไลศักดิ์ สร้างโดย รามาภาพยนตร์ของ สุมน ภักดีวิจิตร โดยใช้นามว่า ดรรชนี ในการกำกับการแสดง ออกฉายเมื่อวันที่ 21 มีนาคม 2511 ภาพยนตร์เรื่องนี้ ได้สร้าง-ถ่ายภาพ และกำกับเอง จากนั้น ฉลองมีงานกำกับภาพยนตร์ 16 ม.ม.ให้กับ บูรพาศิลปะภาพยนตร์อีก 2 เรื่อง คือเรื่อง ลูกปลา นำแสดงโดย มิตร ชัยบัญชา – เพชรา เชาวราษฏร์ และเรื่อง สอยดาวสาวเดือน นำแสดงโดย มิตร ชัยบัญชา – เพชรา เชาวราษฏร์- โสภา สถาพร (เรื่องร่วมกันสร้างกับบางกอกการภาพยนตร์) จากนั้นเขาเริ่มมีชื่อเสียงจากภาพยนตร์เรื่อง ฝนใต้ ที่ฉลองสร้างและกำกับการแสดงออกฉายในปี 2513 เป็นภาพยนตร์ เป็นบทประพันธ์ของเทอด ธรณินทร์ เขียนบทภาพยนตร์โดย ส.อาสนจินดา นำแสดงโดย สมบัติ เมทะนี – เพชรา เชาวราษฏร์ พร้อมด้วยนักร้องลูกทุ่งชื่อดัง เพลิน พรหมแดน, กังวานไพร ลูกเพชร, นวลละออง รุ้งเพชร ร่วมแสดง และยังต่อด้วยภาพยนตร์เรื่อง ฝนเหนือ
กระแสภาพยนตร์เพลงในช่วงนั้นแรงมาก จนฉลองต้องสร้าง ระเริงชล ออกมาฉายอีกในปี 2515 นำแสดงโดย สมบัติ เมทะนี - เพชรา เชาวราษฏร์ นักร้องลูกทุ่งก็มี เพลิน พรหมแดน สังข์ทอง สีใส ภาพยนตร์เรื่องนี้ทำรายได้ 3 ล้านบาท หลังจากนั้นฉลองทำภาพยนตร์สู่ตลาดนอก โดยเริ่มจากเรื่อง  2 สิงห์ 2 แผ่นดิน (The Brothers) ที่ออกฉายในปี 2515 ซึ่งฉลองร่วมมือกับ ฉั่นทงหมั่น อดีตหัวหน้าฝ่ายโฆษณาของชอร์แห่งฮ่องกง ดารานำฝ่ายไทยมี สมบัติ เมทะนี แสดงร่วมกับนางเอกใหม่ลูกครึ่งไทย เยอรมันที่เพิ่งแสดงเป็นเรื่องแรก อโนมา ผลารักษ์ ส่วนดาราฮ่องกงก็มีเกาหย่วน พระเอกเงินล้านของชอร์และ หยีห้วย อดีตนางงามไซโก้ พร้อมด้วยดาวร้ายอย่าง เฉินซิง และ เถียนฟง มาร่วมแสดง  ภาพยนตร์เรื่องนี้ออกฉายทั่วเอเชีย โดยฝ่ายฮ่องกงจะเป็นผู้ดำเนินการ เพราะชำนาญกว่า นอกจากนี้จะส่งไปฉายที่นิวยอร์ก, ซานฟรานซิสโก, ชิคาโก และลอสแอนเจลิส ด้วย
ภาพยนตร์ที่ถือว่าสู่ตลาดต่างประเทศได้ประสบความสำเร็จคือเรื่อง ทอง (GOLD  หรือ S.T.A.B.) นำแสดงโดย เกร็ก มอร์ริส (Greg Morris) พระเอกผิวสีของอเมริกา โด่งดังมาจากภาพยนตร์ซีรีส์เรื่อง ขบวนการพยัคฆ์ร้าย (Mission Impossible) โดยการติดต่อของ ดร.ดำริ โรจนเสถียร ฝ่ายจัดการต่างประเทศ และยังมีนางเอกชาวเวียดนามคือ เถิ่ม ถุย หั่ง ส่วนดาราไทยคือ สมบัติ เมทะนี, กรุง ศรีวิไล, อโนมา ผลารักษ์, ดามพ์ ดัสกร, ดลนภา โสภี, กฤษณะ อำนวยพร เป็นต้น   ภาพยนตร์เรื่องนี้ใช้งบกว่า 10 ล้านบาท สามารถทำรายได้ทั้งในประเทศ ฉลองขายให้ฮ่องกงและไต้หวัน และโดยเฉพาะที่อเมริกา ขายให้หนึ่งล้านเหรียญ (20 ล้านบาท) 
นอกจากนี้ ในการประกาศ รางวัลตุ๊กตาทองประจำปี 2517 โดยสมาคมหอการค้าไทย ทองก็ได้รับ รางวัล 3 ตุ๊กตาทอง คือ รางวัลยอดเยี่ยมลำดับภาพและตัดต่อ รางวัลยอดเยี่ยมถ่ายภาพ และรางวัลยอดเยี่ยมบันทึกเสียง
ภาพยนตร์เรื่อง ตัดเหลี่ยมเพชร (H-Bomb) ในปี พ.ศ. 2518 นำดาราฮอลลีวู๊ดคู่พระนางจากเรื่อง นักฆ่าเพลินสวาท (The Summertime Killer) นั่นคือ โอลิเวีย ฮัสซีย์ ที่โด่งดังจากจากภาพยนตร์เรื่อง โรมิโอกับจูเลียต และคริสโตเฟอร์ มิทซัม (บุตรชายของ โรเบิร์ต มิทซัม) มาแสดงคู่กับ กรุง ศรีวิไล และภาวนา ชนะจิต  ร่วมแสดงโดย ไพโรจน์ ใจสิงห์, มยุรฉัตร เหมือนประสิทธิเวช, กฤษณะ อำนวยพร, เกชา เปลี่ยนวิถี
ประวัติ > การทํางานช่วงบั้นปลายชีวิต

ทางด้านงานละคร ฉลองเป็นผู้บุกเบิกละครแนวแอ็คชั่นของทางช่อง 7 สี ในนามบริษัท บางกอก ออดิโอ วิชั่น จำกัด คือ "ระย้า" และ “อังกอร์ 1” ซึ่งนำแสดงโดย พีท ทองเจือ กับ เอ็มม่า-วรรัตน์ สุวรรณรัตน์ และยังมีผลงานกำกับละครอีกมากมาย อาทิ ล่าสุดขอบฟ้า เหล็กไหล ชุมแพ ทอง 9 เสาร์ 5 นักฆ่าขนตางอน ฯลฯ
ในปี 2551 ฉลองได้รับรางวัลเกียรติยศ ปูชนียบุคคลแห่งวงการบันเทิง จากสตาร์เอนเตอร์เทนเมนต์อวอร์ดส 2007 ปี 2554 ได้รับรางวัลเกียรติยศแห่งความสำเร็จ จากงานประกาศผลรางวัลสตั๊นท์แมนยอดเยี่ยมครั้งที่1  และปี 2555 ได้รับรางวัลรางวัลมณีเมขลาเกียรติยศ บุคคลดีเด่นผู้ทรงคุณค่าในวงการโทรทัศน์ จากงานรางวัลเมขลา ครั้งที่ 24 ประจำปี 2554
ในปี  พ.ศ. 2556 ฉลองได้รับยกย่องให้เป็นศิลปินแห่งชาติ สาขาศิลปะการแสดง (ผู้สร้าง-ผู้กำกับภาพยนตร์และละครโทรทัศน์) ประจำปี พ.ศ. 2556
ในปี พ.ศ. 2559 ฉลองได้ตั้งบริษัทใหม่คู่กับภรรยาเป็นบริษัท อีนทรีย์ ออดิโอ วิชั่น จำกัด
ในปี พ.ศ. 2561 ฉลองได้เริ่มต้นชีวิตใหม่คู่กับภรรยามาอยู่บ้านหลังใหม่มาเปลี่ยนบริษัทใหม่เป็นบริษัท โกลด์ ซี พี จี เอ็นเตอร์เทนเม้นท์ จำกัด
วันที่ 9 กุมภาพันธ์ พ.ศ. 2566 ฉลอง ภักดีวิจิตร ได้ถูกบันทึกชื่อลงในบันทึกสถิติโลกกินเนสส์ ว่าเป็นผู้กำกับการแสดงที่มีอายุมากที่สุดในโลก (Oldest TV Director; อายุวันที่จดสถิติเมื่อ 1 กันยายน พ.ศ. 2565 คือ 90 ปี 297 วัน)
ฉลอง ภักดีวิจิตรกำกับละครเป็นเรื่องสุดท้ายเรื่อง 'แคน 2 แผ่นดิน' ก่อนหน้านั้นในปี พ.ศ. 2565 ฉลองได้เคยให้สัมภาษณ์เมื่อครั้งไปร่วมงานประกาศรางวัลภาพยนตร์ไทยยอดเยี่ยม ชมรมวิจารณ์บันเทิง ครั้งที่ 30 ณ ห้องมัฆวานรังสรรค์ สโมสรทหารบก ว่าตั้งใจอยากจะสร้างและกำกับภาพยนตร์เรื่องสุดท้ายของชีวิต คือเรื่อง 'อังกอร์เดอะมูฟวี่' แต่ท้ายที่สุดก็ต้องยกเลิกความตั้งใจเพราะป่วยติดเชื้อในปอด
เมื่อวันที่ 28 กันยายน พ.ศ 2566 ฉลอง ภักดีวิจิตรได้เข้ารับการรักษาตัวที่โรงพยาบาลจากอาการป่วยเป็นโรคปอดติดเชื้อจนอาการดีขึ้น  เนื่องจากปัญหาด้านสุขภาพต่อเนื่องจากอาการป่วยติดเชื้อในปอด ฉลองจึงตัดสินใจวางมืองานกำกับการแสดง แต่ยังคงทำหน้าที่เป็นผู้อำนวยการสร้างและควบคุมการผลิตอยู่เบื้องหลัง โดยมีผลงานชิ้นสุดท้ายคือเรื่อง'มรกตสีรุ้ง'ออกอากาศทางช่อง 7HD
ประวัติ > การเสียชีวิต

ฉลอง ภักดีวิจิตร ถึงแก่กรรมอย่างสงบเมื่อวันที่ 13 กันยายน พ.ศ. 2567 เวลาประมาณ 15.30 น. ณ โรงพยาบาลรามาธิบดี คณะแพทยศาสตร์โรงพยาบาลรามาธิบดี มหาวิทยาลัยมหิดล แขวงทุ่งพญาไท เขตราชเทวี กรุงเทพมหานคร หลังเข้ารับการรักษาตัวด้วยภาวะปอดติดเชื้อและภาวะน้ำท่วมปอด สิริอายุ 93 ปี โดยจะมีการประกอบพิธีทางศาสนาที่วัดมกุฏกษัตริยารามราชวรวิหาร แขวงบางขุนพรหม เขตพระนคร กรุงเทพมหานคร
ชีวิตส่วนตัว

ฉลอง ภักดีวิจิตร สมรสกับภรรยาคนแรกชื่อนางชุลี เมรุดิษฐ์ มีบุตรด้วยกันสี่คนคือ วรินทร ภักดีวิจิตร (ติ๊ก) สุธิพงษ์ ภักดีวิจิตร (ต้อ) ภาวิณี ภักดีวิจิตร (ติ๋ม) และ ฐิติรัตน์ ภักดีวิจิตร (ตั้ง) ต่อมาได้สมรสกับสุมน ภักดีวิจิตรเมื่อปี พ.ศ. 2509 มีบุตรด้วยกันสามคนคือ กัญจน์ ภักดีวิจิตร (กอล์ฟ) บุญจิรา ภักดีวิจิตร ตรีริยะ (แก้ว) และ เฉิด ภักดีวิจิตร (กู๊ด) แต่ภายหลังสุมนเสียชีวิตด้วยโรคมะเร็งตับเมื่อวันที่ 12 เมษายน พ.ศ. 2557 และปลายปีหลังจากที่ภรรยาเสียชีวิตนั้น ฉลองได้สมรสใหม่กับ พิมพ์สุภัค อินทรี วัย 38 ปี โดยเข้าพิธีแต่งงานที่จังหวัดศรีสะเกษ เมื่อวันที่ 28 ธันวาคม หลังจากที่ทั้งสองคบหากันตั้งแต่เดือนสิงหาคมปีเดียวกัน
ผลงานกำกับภาพยนตร์

จ้าวอินทรี (2511) (กำกับโดยใช้ชื่อ 'ดรรชนี')
ลูกปลา (2512)
สอยดาวสาวเดือน (2512)
ระเริงชล (2515)
2 สิงห์ 2 แผ่นดิน (2515)
ทอง (2516)
ตัดเหลี่ยมเพชร (2518)
ไอ้เพชร (2519)​
ตามฆ่า 20000 ไมล์ (2520)
ถล่มมาเฟีย (2520)
ขยี้มือปืน (2520)
ใต้ฟ้าสีคราม (2521)
รักข้ามโลก (2521)
ไอ้หนุ่มตังเก (2522)
คนละเกมส์ (2522)
ผ่าปืน (2523)
ทอง 2 (2525)
ล่าข้ามโลก (2526)
สงครามเพลง (2526)
ผ่าโลกบันเทิง (2527)
ซากุระ (2527)
ปล้นลอยฟ้า (2528)
เปิดโลกมหาสนุก (2528)
ยิ้ม (2529)
ร้อยป่า (2529)
เพชรเสี้ยนทอง (2530)
ทอง 3 (2531)
ทอง 4 (2533)
ผ่าปืน 91 (2534)
มังกรเจ้าพระยา (2537)
สุดขีดมังกรเจ้าพระยา 2 (2539)
ทอง 7 (2547)
บทภาพยนตร์

ผ่าโลกบันเทิง (2527)
อำนวยการผลิต

ใต้ฟ้าสีคราม (2521)
ถ่ายภาพ

สวรรค์วันเพ็ญ (2512)
สมิงจ้าวท่า (2512)
รักยม (2512)
รักเธอเสมอ (2513)
ขัง 8 (2517)
ไอ้เพชร (2519)
เสาร์ 5 (2519)
จำเลยรัก (2521)
​เสือเผ่น(2521)
รักพลิกล็อก (2529)
แด่เพื่อนพ้องและตัวกู่เอง (2532)
สงครามเพลงแผน 2 (2533)
อุปการะ

นักเพลงผู้ยิ่งใหญ่ (2527)
ผ่าโลกโลกันต์   (2527)
ขุมทรัพย์แม่น้ำแคว (2544)
7พระกาฬ (2547)
คมแฝก (2551)
แสดงละคร

รักของฟ้า (2544)
ฟ้าใหม่ (2547) รับบท อะแซหวุ่นกี้ (รับเชิญ)
เสาร์ 5 (2552) รับบท พ.อ. จามร จุฑาเทพ (รับเชิญกิตติมศักดิ์)
บทละคร

สงครามเพลง (2560)
อำนวยการผลิต

ระย้า (2541)
รักซึมลึก (2543)
แข่งรักนักซิ่ง (2557)
มังกรเจ้าพระยา (2563)
สมบัติมหาเฮง (2563)
ปล้นลอยฟ้า (2564)
หุบพญาเสือ (2565)
ควบคุมการผลิต​

ฝนเหนือ (2550)
ผ่าโลกบันเทิง (2551)
อุบัติรักเกาะสวรรค์ (2554)
ดุจตะวันดั่งภูผา (2555)
หวานใจนายจิตระเบิล (2558)
แคน 2 แผ่นดิน (2566)
มรกตสีรุ้ง (2567)
เครื่องราชอิสริยาภรณ์

พ.ศ. 2558 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 4 จตุตถดิเรกคุณาภรณ์ (จ.ภ.)
แหล่งข้อมูลอื่น

ชีวประวัติ ฉลอง ภักดีวิจิตร ที่ ฐานข้อมูลภาพยนตร์ไทย
Philip Chalong ที่อินเทอร์เน็ตมูวีเดตาเบส
รักวุ่น วัยรุ่นแสบ

| รักวุ่น วัยรุ่นแสบ |
| --- | --- |
Love Sick Season 2 ปี พ.ศ. 2558
ประเภท: ละครชุด (Series)
สร้างโดย: ฤดูกาลที่ 1 : บริษัท มิสเตอร์บิ๊ก พิกเจอร์ จำกัด และ บริษัท มิดเดิ้ลแมน มีเดีย จำกัด ฤดูกาลที่ 2 บริษัท เวลตี้ เอนเตอร์ไพรซ์ จำกัด
เขียนโดย: บทประพันธ์ เค้าโครงจากนิยายออนไลน์ Love Sick ชุลมุนกางเกงน้ำเงิน ของ ลติกา ชุมภู บทโทรทัศน์ ฤดูกาลที่ 1 ลติกา ชุมภู ราชิต กุศลคูณศิริ ธันยธร บุตรยี่ ฤดูกาลที่ 2 สายพิรุณ ไชยเชียงพิณ ธันยธร บุตรยี่
กำกับโดย: ฤดูกาลที่ 1 ราชิต กุศลคูณสิริ ฤดูกาลที่ 2 ดนพ ธนินศิรประภา
แสดงนำ: (ดูในเนื้อหา)
เสียงของ:  ประเทศไทย
ดนตรีแก่นเรื่องเปิด: ฤดูกาลที่ 1 : เพลง สั่น (Shake)  ศิลปิน สมภพ โภคพูล ฤดูกาลที่ 2 : เพลง ประตู ศิลปิน วันธงชัย อินทรวัตร เพลง รักไม่มีเงื่อนไข ศิลปิน ณัฐ ศักดาทร และ วันธงชัย อินทรวัตร
ประเทศแหล่งกำเนิด:  ไทย
ภาษาต้นฉบับ:  ไทย
จำนวนตอน: ฤดูกาลที่ 1 : 12 ตอน ฤดูกาลที่ 2 : 36 ตอน (รายชื่อตอน)
การผลิต
ผู้อำนวยการผลิต: ฤดูกาลที่ 1 Middleman Media ฤดูกาลที่ 2 กานต์ระพี ธนาชัยบุญญาพัชร์
สถานที่ถ่ายทำ:  ประเทศไทย
ความยาวตอน: 55 นาที
ออกอากาศ
เครือข่าย: สถานีโทรทัศน์โมเดิร์นไนน์
ออกอากาศ: ฤดูกาลที่ 1 :  6 กรกฎาคม - 21 กันยายน พ.ศ. 2557 ฤดูกาลที่ 2 : Part 1 :  2 พฤษภาคม - 12 กรกฎาคม 2558 Part 2 :  23 สิงหาคม - 10 ตุลาคม 2558
Love Sick The Series รักวุ่น วัยรุ่นแสบ ปี พ.ศ. 2557
Love Sick The Series รักวุ่น วัยรุ่นแสบ ปี พ.ศ. 2557
รักวุ่น วัยรุ่นแสบ (อังกฤษ: Love Sick The Series) เป็นรายการโทรทัศน์ประเภทละครชุด ละครซีรีส์เรื่องนี้สร้างจากนิยาย ที่เขียนจากเว็บไซต์เด็กดี.คอม บทประพันธ์โดย ลติกา ชุมภู นำเสนอเรื่องราวเกี่ยวกับชีวิตวัยรุ่นของนักเรียนมัธยม ซึ่งคล้ายกับละครซีรีส์วัยรุ่นทั่วไป แต่ลักษณะเด่นตัวเอกของเรื่องเป็นผู้ชาย แบบที่ผู้ชายก็รักผู้ชาย หรือที่นิยมเรียกกันว่า ซีรีส์วาย (boyloves) เรื่องราวเกี่ยวกับตัวละครเอกที่เป็นผู้ชาย เกิดความรู้สึกสับสนงุนงงกับความรู้สึกของตนที่มีต่อเพื่อนสนิท นำแสดงโดย “ไวท์-ณวัชร์ พุ่มโพธิงาม” รับบท “ปุณณ์” และ “กัปตัน-ชลธร คงยิ่งยง” รับบทเป็น “โน่” ออกอากาศทางช่องโทรทัศน์ผ่านระบบทีวีแอนะล็อก ทางสถานีโทรทัศน์โมเดิร์นไนน์ และออกอากาศคู่ขนานผ่านระบบทีวีดิจิตอล ทางช่อง 9 เอ็มคอทเอชดี ออกอากาศทุกวันเสาร์ - อาทิตย์ เวลา 20.50 - 21.45 น. เริ่มออกฉายครั้งแรก ฤดูกาลที่ 1 ในวันที่ 6 กรกฎาคม พ.ศ. 2557 จนถึงวันที่ 21 กันยายน พ.ศ. 2557 ซึ่งก่อนออกอากาศฤดูกาลที่ 2 ได้ออกอากาศรายการพิเศษ แคมป์วุ่น วัยรุ่นแซ่บ (อังกฤษ: Love Sick The Series Freshy Camp) มีความยาวทั้งหมด 9 ตอน และฤดูกาลที่ 2 แบ่งการออกอากาศเป็น 2 ช่วงด้วยกัน
เรื่องย่อ > ฤดูกาลที่ 1

เพราะวัยรุ่น "ผ่าน" อะไรมาเยอะ ชีวิตวัยรุ่นจึงน่าสนใจ มีอะไรให้ได้พูด Love Sick The Series รักวุ่น วัยรุ่นแสบ นำเสนอเรื่องราวแสบ ๆ วุ่น ๆ ที่เกิดขึ้นในโรงเรียนชายล้วนหญิงล้วนรั้วติดกัน
ปุณณ์ คือหนุ่มหล่อเลขาสภานักเรียน มีแฟนเป็นสาวสวยดาวคอนแวนต์ชื่อเอม โน่ ประธานชมรมดนตรีจอมกวน ถูกยูริสาวน้อยลูกครึ่งญี่ปุ่นจากฝั่งคอนแวนต์ มโนว่าเป็นแฟนตัวเอง โดยทั้งเอมและยูริเป็นเพื่อนกลุ่มเดียวกัน วันหนึ่งงบซื้อกลองของชมรมดนตรีถูกตัด ทำให้โน่ต้องเดินเข้าห้องสภานักเรียนเพื่อขอให้ตรวจสอบงบใหม่ ที่นั่นโน่ได้พบปุณณ์ ทั้งคู่เจรจากัน โน่ขอให้ปุณณ์ช่วย ปุณณ์รับปากแต่มีข้อแม้ว่า โน่ต้องมาเป็นแฟนปุณณ์ โน่เกิดอาการงง ไปไม่เป็น ต่อจากนี้คือจุดเริ่มต้นของความสัมพันธ์ระหว่างเด็กชายสองคน ที่เต็มไปด้วยรอยยิ้ม เสียงหัวเราะ มิตรภาพ และรอยน้ำตา
จี๊ด ย้ายมาจากโรงเรียนรัฐบาลเข้ามาเรียนในโรงเรียนที่เดียวกับเอมและยูริ จี๊ดพยายามทำทุกอย่างเพื่อให้เพื่อนยอมรับ จี๊ดเจอกับคมเพื่อนโน่ ทั้งคู่ชอบกัน ความรักของจี๊ดและคมทำให้หลายคนอิจฉา แต่ยังมีเรื่องบางอย่างที่ยังไม่รู้ทั้งคู่
แตงโม เด็กคอนแวนต์ กับโมน เด็กอาชีวะ หลานชายอธิการโรงเรียนชายล้วนที่ปุณณ์กับโน่เรียนอยู่ ทั้งคู่อาศัยอยู่ในคอนโดเดียวกัน ใช้ชีวิตแบบผัวเมีย เพื่อนรู้ ทุกคนรู้ แต่พ่อแม่ไม่รู้ ข้างห้องของทั้งสองคนคือกอล์ฟ อริเก่าของโมน ผู้เก็บความลับของทั้งคู่ไว้
แป้ง น้องสาวปุณณ์ เป็นสาว Y พันธุ์แท้ ชื่นชอบการจับจิ้นให้ผู้ชายรักกัน แป้งมีเพื่อนสนิทคือมัดหมี่และหวานเจี๊ยบ ทั้งสามคนเรียนพิเศษที่โรงเรียนสอนการแสดงแห่งหนึ่ง ที่นั่นแป้งและเพื่อน ๆ ได้พบกับป๊อบและเช แน่นอนว่าทั้งป๊อบและเชถูกสามสาวจับมาจิ้น และพยายามทำทุกอย่างให้ป๊อบกับเชรักกัน แต่มันไม่ง่ายแบบนั้นน่ะสิ
หลากหลายเรื่องรักวุ่น ๆ กำลังจะเกิดขึ้น อย่าลืมนะว่าเราทุกคนก็เคย "ผ่าน" วัยนี้มา เพราะฉะนั้นเรารู้ว่ามันไม่ธรรมดาแน่นอน
เรื่องย่อ > ฤดูกาลที่ 2

ความเดิมซีซั่นที่แล้ว หลังจากที่โน่กับปุณณ์ตกลงใจจะกลับไปเป็นเพื่อนกัน  ซีซั่นนี้ทั้งคู่กลับมาอีกครั้งในฐานะเพื่อนที่เข้าใจกันและกัน
ท่ามกลางบรรยากาศโรงเรียนฟรายเดย์ทั้งโรงเรียนต่างยุ่งกับงานบอลประเพณีครั้งใหญ่ที่กำลังจะจัดขึ้น งานบอลครั้งนี้ นอกจากจะเป็นงานแห่งเกียรติยศแล้ว ยังเป็นงานที่จะพิสูจน์ความสามารถของแก๊งนางฟ้าในฐานะเชียร์ลีดเดอร์อีกด้วย
หลังจบงาน โน่ ปุณณ์ และเพื่อน ๆ ไปฉลองกันที่ร้านอาหารแห่งหนึ่ง ที่นั่นโน่ได้เจอกับกอล์ฟ ศิษย์เก่าฟรายเดย์คอลเลจ ผู้มาพร้อมกับความลับบางอย่างของเอมที่โน่แทบไม่อยากเชื่อ แต่สุดท้ายโน่ก็ต้องเผชิญหน้ากับความจริงข้อนั้นด้วยตนเองที่หัวหิน ซึ่งทั้ง โน่ปุณณ์ เอม และยูริไปเที่ยวด้วยกัน ทำให้โน่น้ำท่วมปาก ด้วยไม่รู้จะบอกปุณณ์ยังไง
กลับจากหัวหิน โน่ยังต้องหัวหมุนกับงาน Live Contest  ที่ชมรมดนตรีเป็นเจ้าภาพ ในรอบคัดเลือก เอิ้นได้ทำบางอย่างที่สะกิดใจทั้งโน่และปุณณ์ให้สงสัยถึงความรู้สึกแท้จริงที่เอิ้นมีต่อโน่
วันหนึ่งที่บ้านโน่ เพื่อน ๆ โน่พากันมาถล่มจัดปาร์ตี้สุกี้กัน โดยมีปุณณ์ตามมาด้วย และบังเอิญรู้ความจริงของเอมเข้าในที่สุด  โน่พยายามอยู่เคียงข้างปุณณ์ ให้กำลังใจปุณณ์โดยปล่อยให้ปุณณ์ตัดสินใจจัดการเรื่องทั้งหมด สุดท้ายทั้งปุณณ์และเอมก็ต้องปิดฉากความรักลง หลังเลิกกับเอมแล้ว ทั้งปุณณ์และโน่ก็ยังคงสภาพความเป็นเพื่อนเอาไว้
กระทั่งวันหนึ่งที่โน่ต้องไปเล่นดนตรีในงาน Open House ของโรงเรียนคอนแวนต์ และมีสาว ๆ พยายามเข้าหามากมาย ทำให้ปุณณ์ตัดสินใจขอคบโน่ หากแต่การคบกันของทั้งคู่กลับเป็นแบบหลบ ๆ ซ่อน ๆเนื่องจากโน่ไม่ต้องการบอกใครจนมีปากเสียงกันบ่อยครั้ง ในที่สุดโน่ก็ถามตัวเองว่าทำไม และได้คำตอบว่านั่นเป็นเพราะตนเองยังไม่ได้เคลียร์กับยูรินั่นเอง  โน่จึงตัดสินใจบอกยูริว่ามีคนที่ชอบแล้ว ยูริเสียใจมาก แต่ก็เข้าใจ และตั้งใจจะเป็นเพื่อนโน่ต่อไป จนกระทั่งบังเอิญไปเห็นภาพโน่กับปุณณ์ที่อยู่ด้วยกันเข้า ทำให้ยูริเข้าใจว่าคนที่โน่ชอบคือใคร  ยูริรับไม่ได้ และเลิกคบโน่ในที่สุด
ปุณณ์และโน่คบกันต่อไป แต่กลับมีปัญหาใหญ่รออยู่ นั่นคือพ่อของปุณณ์ที่เริ่มระแคะระคายว่าปุณณ์มีแฟนและต้องการรู้ว่าแฟนปุณณ์คือใคร ปุณณ์กับพ่อมีปากเสียงกันยกใหญ่ทำให้โน่ไม่สบายใจเป็นอย่างมาก จนปุณณ์ต้องตัดสินใจทำอะไรบางอย่าง
สิ่งที่ปุณณ์จะทำคืออะไร ยูริจะกลับมาเป็นเพื่อนกับโน่อีกหรือไม่ เรื่องราวของจี๊ด คม แป้ง ป๊อบ จะจบลงแบบไหน
ติดตามได้ใน Love Sick Season 2
การผลิต > ฤดูกาลที่ 1

ต้นฉบับดั้งเดิมของละครเรื่องนี้ สร้างขึ้นจากนวนิยายบนเว็บไซต์เด็กดีดอตคอม เรื่อง Love Sick ชุลมุนหนุ่มกางเกงน้ำเงิน ของ ลติกา ชุมภู เจ้าของนามปากกา "เห็ด" หรือ "Indrytimes" เริ่มแต่งขึ้นในปี พ.ศ. 2551 และแต่งจบในปี พ.ศ. 2554 โดยมีผู้ติดตามอ่านมากกว่า 1 ล้านครั้ง เนื้อเรื่องเล่าถึงความรักในรั้วโรงเรียนของ ปุณณ์ กับ โน่ นักเรียนโรงเรียนชายล้วนแห่งหนึ่ง ทว่าทั้งคู่มีแฟนของตัวเองอยู่แล้ว พวกเขาจะจัดการและเผชิญกับทัศนคติของสังคมอย่างไร
จนกระทั่งในปี พ.ศ. 2556 ราชิต กุศลคูณศิริ ผู้กำกับภาพยนตร์และโฆษณา มีความตั้งใจที่จะนำนวนิยายเรื่องนี้มาทำเป็นละครโทรทัศน์ จากการชักชวนของเพื่อนในอินเทอร์เน็ตให้ลองอ่าน จึงได้นำมาทำเป็นละครโทรทัศน์ โดยใช้เวลาในการคัดเลือกนักแสดงหน้าใหม่ถึง 2 ปี และได้เริ่มเปิดกล้องถ่ายทำ ในเดือนเมษายน พ.ศ. 2557 จนออกอากาศทางโทรทัศน์เป็นตอนแรก ในเดือนกรกฎาคม ปีเดียวกัน
การผลิต > ฤดูกาลที่ 2

หลังจากที่ออกอากาศซีซั่นที่ 1 จนประสบความสำเร็จ โครงการสร้างซีซั่นที่ 2 จึงเริ่มขึ้น โดยมีการเปลี่ยนมือผู้จัดละครเป็น บริษัท เวลตี้ เอนเตอร์ไพรซ์ จำกัด การถอนตัวไม่ขอร่วมงานจากผู้กำกับในซีซั่นแรก ราชิต กุศลคูณศิริ ซึ่งภายหลังได้ ดนพ ธนินศริประภา รับหน้าที่กำกับการแสดงแทน และการถอนตัวของนักแสดงถึง 2 คนอย่าง ชัพวิชญ์ เดชญาณกร และ ศุภฤกษ์ มีเพียร ด้วยเหตุผลที่แตกต่างกันไป ต่อมาจึงมีการออดิชั่นนักแสดงหน้าใหม่เพิ่ม เพื่อร่วมเสริมทัพความสนุกในซีซั่นนี้ ซึ่งมีพิธีบวงสรวงเมื่อวันที่ 11 มกราคม พ.ศ. 2558 เริ่มออกอากาศทางโทรทัศน์ครั้งแรกในวันที่ 2 พฤษภาคม พ.ศ. 2558 โดยมีแผนออกอากาศทั้งหมด 36 ตอน แต่เนื่องจากข้อจำกัดในด้านเวลาการถ่ายทำกับเวลาของนักแสดง จึงได้แบ่งการออกอากาศเป็นซีซั่น 2.1 จำนวน 22 ตอน (2 พฤษภาคม พ.ศ. 2558 ถึง 12 กรกฎาคม พ.ศ. 2558) และซีซั่น 2.2 จำนวน 14 ตอน (23 สิงหาคม ถึง 10 ตุลาคม พ.ศ. 2558)
Love Sick Freshy Camp แคมป์วุ่น วัยรุ่นแซ่บ

จากกระแสตอบรับของซีซั่นแรกประสบความสำเร็จเกินคาด ส่งผลให้เกิดการสร้างซีซั่นที่ 2 และด้วยจำเป็นต้องหานักแสดงใหม่เพิ่มเติม ซึ่งทีมงานไม่ได้ทำการแคสติ้งตัวละครบางตัว เนื่องด้วยยังไม่มีบทบาทในซีซั่นแรก และจัดหานักแสดงหน้าใหม่มาทดแทนนักแสดงที่ถอนตัวไป จึงเกิดโครงการ Love Sick Freshy Camp แคมป์วุ่น วัยรุ่นแซ่บ โดยได้ค้นหา 19 คนที่จะมาฝึกการแสดง ถ่ายแบบ ร้องเพลง และเป็นพรีเซ็นเตอร์ เพื่อนำมาแสดงในซีรีส์ซีซั่น 2 ออกอากาศทั้งหมด 9 ตอน ตั้งแต่วันอาทิตย์ที่ 29 มีนาคม ถึงวันอาทิตย์ที่ 26 เมษายน 2558
Love Sick Freshy Camp แคมป์วุ่น วัยรุ่นแซ่บ > ผู้เข้ารอบ 19 คนสุดท้าย

| LS | ชื่อ-สกุล | ชื่อเล่น | ผู้ชนะ | รับบท |
| --- | --- | --- | --- | --- |
| 1 | ธิติพัฒน์ ผูกบุญเชิด | มิน |  | มิก |
| 2 | นะเพียร เพิ่มสมบัติ | นะ |  | โอม |
| 3 | ธาราธร สุภาภัณฑารี | โอ๊ต |  | มาวิน |
| 4 | พีรวิชญ์ อรรถชิตสถาพร | มีน |  | นักแสดงประกอบฉาก |
| 5 | ทศพล เล่าลือเกียรติ | เกม |  | เอก |
| 6 | ณัฐธิดา ตรีชัยยะ | เบนซ์ |  | แพม |
| 7 | พรชิตา วัฒนะนุกูล | เบลล่า |  | ไม่ได้ร่วมแสดงในเรื่องนี้ |
| 8 | วรากร ร่มฉัตรมงคล | เชน |  | แพง |
| 9 | รมิดา จีรนรภัทร | เจน |  | ต่าย (ตัวละครใหม่) |
| 10 | ธีวรา ปัญญะธารา | แบงค์ |  | มาร์ค (ตัวละครใหม่) |
| 11 | สิริกร อินฝัน | เบนซ์ |  | กวาง (ตัวละครใหม่) |
| 12 | ประกาศิต ไชยา | กาย |  | เจมส์ (ตัวละครใหม่) |
| 13 | ทัตชาวุฒิ พิชญอนันต์กุล | อู๋ |  | นักแสดงประกอบฉาก |
| 14 | ธันย์ชนก สายสวัสดิ์ | สนุ๊ก |  | นก (ตัวละครใหม่) |
| 15 | พิชญกิตติ์ แตงธนานิธิพัฒน์ | เขต |  | นิก |
| 16 | วโรดม เข็มมณฑา | คิม |  | นักแสดงประกอบฉาก |
| 17 | กีรติ เงินคำ | บอมบ์แบม |  | ออย |
| 18 | เปรมอนันต์ ศรีพานิช | ฟีฟ่า |  | ครูณรงค์ (ครูอาร์ม) |
| 19 | ณัชพงศ์พล สุดดี | บอส |  | ไม่ได้ร่วมแสดงในเรื่องนี้ |
เพลงประกอบละคร

สั่น (Shake) Ver.เร็ว ขับร้องโดย สมภพ โภคพูล ผลิตโดย BEC Tero Music
สั่น (Shake) Ver.ช้า ขับร้องโดย ชลธร คงยิ่งยง, อัศวพัทธ์ อัศวธีรากุล, ชนกันต์ อาพรสุทธินันธ์, อนิก กรกุลชาติ, อัครวัฒน์ บรรเจิดรัศมี, อนุภาษ เหลืองสดใส, ชัพวิชญ์ เดชญาณกร, นฤมาศ สงวนผลไพโรจน์, พริมโรส จินดาวนิช, ภัสรนันท์ อัษฎมงคล, พัณณิน ชาญมนูญ, นันท์จีรา หาญวุฒินานนท์, วีรกานต์ ภูวภิรมย์ขวัญ, ลลิตา บุญภาณุวิจิตร และ ปัณฑิตา คงสมฤทธิ์,  ผลิตโดย BEC Tero Music
ขอร้อง ขับร้องโดย ชลธร คงยิ่งยง (ต้นฉบับโดย วรเวช ดานุวงศ์) ผลิตโดย BEC Tero Music
ลืมไปหรือเปล่า ขับร้องโดย พริมโรส จินดาวนิช (ต้นฉบับโดย นุศรา ผุงประเสริฐ) ผลิตโดย BEC Tero Music
ผ่าน ขับร้องโดย ชนกันต์ อาพรสุทธินันธ์ (ต้นฉบับโดยวง Slot Machine) ผลิตโดย BEC Tero Music
ยังทำไม่ได้ ขับร้องโดย ซาแมนท่า เมลานี่ โค้ทส์ (ต้นฉบับโดยวง Vertical Mind) ผลิตโดย BEC Tero Music
แค่เท่านั้น ขับร้องโดย อัศวพัทธ์ อัศวธีรากุล (ต้นฉบับโดยวง Better Weather) ผลิตโดย BEC Tero Music
หากฉันตาย ขับร้องโดย อนิก กรกุลชาติ และ ปัณฑิตา คงสมฤทธิ์ (ต้นฉบับโดยวง 60 Miles) ผลิตโดย BEC Tero Music
Is This Love ขับร้องโดย สุรชัย แซ่เตีย, พนธกร ก้องไตรภพ, ปฏิภาณ ออรุ่งวิไล และ อัครวัฒน์ บรรเจิดรัศมี (ต้นฉบับโดยวง Better Weather และ วรเวช ดานุวงศ์) ผลิตโดย BEC Tero Music
เสียงที่เปลี่ยน ขับร้องโดย อนุภาษ เหลืองสดใส (ต้นฉบับโดย นันทิตา ฆัมภิรานนท์) ผลิตโดย BEC Tero Music
สายตายาว ขับร้องโดย พัณณิน ชาญมนูญ, วีรกานต์ ภูวภิรมย์ขวัญ, พิมพ์ชนก สินิทร์กุล, ณภัทรา พงศ์ไพจิตร และ ลลิตา บุญภาณุวิจิตร (ต้นฉบับโดยวง Sugar Eyes) ผลิตโดย BEC Tero Music
อยากเก็บเธอไว้ทั้งสองคน ขับร้องโดย วชิรวิชญ์ ไพศาลกุลวงศ์ (ต้นฉบับโดย ทาทา ยัง) ผลิตโดย BEC Tero Music
อย่าเข้าใจฉันผิด ขับร้องโดย นันท์จีรา หาญวุฒินานนท์, นฤมาศ สงวนผลไพโรจน์ และ พิชญ์ชิชา อาคมธน (ต้นฉบับโดยวง ไทรอัมพ์ส คิงดอม) ผลิตโดย BEC Tero Music
หัวใจมีเพียงเธอ ขับร้องโดย ชลธร คงยิ่งยง และ ณวัชร์ พุ่มโพธิงาม ผลิตโดย BEC Tero Music
ประตู ขับร้องโดย วันธงชัย อินทรวัตร ผลิตโดย GMM TV Record
รักไม่มีเงื่อนไข ขับร้องโดย ณัฐ ศักดาทร และ วันธงชัย อินทรวัตร ผลิตโดย GMM TV Record